Kogudused seisavad üsnagi keeruka dilemma ees. Isegi siis, kui seesmine intuitsioon ütleb, et üks või teine iseenesest hea tasemega muusik või kollektiiv klapib paremini just nimelt kultuurimajja või vabaõhulavale esinema, ei julgeta tihti talle ära öelda. Kirik püüab ju ka mitte eralduda muust  ühiskonnast, olla avatud ja kutsuda inimesi ligi. Ja inimesed tulevad hea meelega. Sealhulgas paljud inimesed, kes muidu kunagi kirikusse ei satu. Hea majandamise korral on kogudusel ka võimalik lisaks artistile makstavale kopsakale piletitasule üht-teist oma vajadusteks teenida.